*****

ΚΑΝΟΝΙΣΜΟΣ (ΕΟΚ) αριθ. 3518/86 ΤΗΣ ΕΠΙΤΡΟΠΗΣ

της 19ης Νοεμβρίου 1986

σχετικά με ειδικά μέτρα εποπτείας που εφαρμόζονται στις εισαγωγές χυμού πορτοκαλιού

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 για την κοινή οργάνωση αγοράς στον τομέα των μεταποιημένων οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1838/86 (2), και ιδίως το άρθρο 18 παράγραφος 2,

Εκτιμώντας:

ότι οι συνθήκες εμπορίας του χυμού πορτοκαλιού χαρακτηρίζονται από τον ανταγωνισμό των τρίτων χωρών που προσφέρουν το εν λόγω προϊόν σε τιμές αισθητά κατώτερες από εκείνες που εφαρμόζονται στην Κοινότητα· ότι η συνεχής πτώση των τιμών των εισαγομένων προϊόντων συνοδεύτηκε από σημαντική αύξηση των εισαγομένων ποσοτήτων·

ότι, υπό τις συνθήκες αυτές, η αγορά της Κοινότητας απειλείται να υποστεί σοβαρές διαταραχές, που ενδέχεται να θέσουν σε κίνδυνο τους στόχους που καθορίζονται στο άρθρο 39 της συνθήκης·

ότι πρέπει να θεσπιστούν μέτρα που να επιτρέπουν τη στενή εποπτεία των εισαγωγών χυμού πορτοκαλιού προελεύσεως τρίτων χωρών· ότι είναι σκόπιμο, έχοντας υπόψη το στόχο αυτό, να προβλεφθεί ότι η θέση σε ελεύθερη κυκλοφορία του εν λόγω προϊόντος εξαρτάται από την προσκόμιση ενός πιστοποιητικού και ότι η αίτηση για το πιστοποιητικό συνοδεύεται από την ένδειξη των πληροφοριών ως προς το εισαγόμενο προϊόν· ότι πρέπει να εξασφαλιστεί η ακρίβεια αυτών των στοιχείων μέσω της προσκόμισης των συμβάσεων που συνάπτονται μεταξύ εισαγωγέων και προμηθευτών·

ότι για να επιτραπεί η έγκριση από την Επιτροπή συμπληρωματικών μέτρων, αν η κατάσταση της αγοράς το απαιτεί, πρέπει να προβλεφθεί η παρέλευση ορισμένης χρονικής περιόδου από τη στιγμή της υποβολής της αιτήσεως μέχρι την πραγματική έκδοση του πιστοποιητικού εισαγωγής·

ότι πρέπει να εφαρμοσθούν οι διατάξεις του κανονισμού (ΕΟΚ) αριθ. 3183/80 της Επιτροπής της 3ης Δεκεμβρίου 1980 περί κοινών λεπτομερειών εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (3), όπως τροποποιήθηκε τελευταία από τον κανονισμό (ΕΟΚ) αριθ. 592/86 (4)·

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η θέση σε ελεύθερη κυκλοφορία στην Κοινότητα χυμού πορτοκαλιού που υπάγεται στην κλάση 20.07 του κοινού δασμολογίου υπόκειται στην υποβολή πιστοποιητικού εισαγωγής που εκδίδεται από τα κράτη μέλη σε κάθε ενδιαφερόμενο ο οποίος το ζητά, ανεξάρτητα από τον τόπο εγκατάστασής του στην Κοινότητα.

Το πιστοποιητικό αυτό ισχύει σε όλη την Κοινότητα.

Άρθρο 2

1. Η έκδοση του πιστοποιητικού εισαγωγής εξαρτάται από τη σύσταση εγγύησης 2 ECU ανά 100 χιλιόγραμμα καθαρού βάρους. Η εγγύηση καταπίπτει ολικά ή μερικά εάν, κατά τη διάρκεια της περιόδου ισχύος του πιστοποιητικού, δεν πραγματοποιηθεί η θέση ελεύθερη κυκλοφορία των προβλεπόμενων ποσοτήτων ή πραγματοποιηθεί μερικά.

2. Οι διατάξεις του κανονισμού (ΕΟΚ) αριθ. 3183/80 εφαρμόζονται με την επιφύλαξη των ειδικών διατάξεων του παρόντος κανονισμού.

3. Τα πιστοποιητικά εισαγωγής ισχύουν για τρεις μήνες από την ημερομηνία εκδόσεώς τους.

Άρθρο 3

1. Η αίτηση για ποστοποιητικό εισαγωγής πρέπει να συνοδεύεται από:

- τις ενδείξεις όσον αφορά:

i) το βαθμό συγκέντρωσης του προϊόντος, εκφραζόμενο σε βαθμούς Brix σύμφωνα με την ταξινόμηση που εμφανίζεται στο παράρτημα,

ii) την τιμή του προϊόντος όπως αναφέρεται στη σύμβαση,

iii) τον τρόπο διατήρησης,

iv) τη μορφή συσκευασίας.

Οι ενδείξεις αυτές πρέπει να ανακοινώνονται μέσω εγγράφου που καταρτίζεται σε δύο αντίγραφα σύμφωνα με το υπόδειγμα του παραρτήματος·

- την προσκόμιση της σύμβασης μεταξύ εισαγωγέα και προμηθευτή.

2. Οι αρμόδιες αρχές αναφέρουν στη σύμβαση την ποσότητα για την οποία έχει εκδοθεί το πιστοποιητικό εισαγωγής.

Η ένδειξη αυτή επικυρώνεται με τη σφραγίδα των αρμοδίων αρχών.

Άρθρο 4

1. Η αίτηση για πιστοποιητικό και το πιστοποιητικό εισαγωγής πρέπει να αναφέρουν στη θέση 14 τη χώρα καταγωγής του προϊόντος. Το πιστοποιητικό εισαγωγής ισχύει για τα προϊόντα που κατάγονται από τη χώρα που αναφέρεται στη θέση 14.

2. Τα πιστοποιητικά εισαγωγής εκδίδονται την πέμπτη εργάσιμη ημέρα μετά την ημέρα υποβολής της αιτήσεως, αν δεν έχουν ληφθεί μέτρα κατά τη διάρκεια αυτής της περιόδου.

Άρθρο 5

1. Τα κράτη μέλη ανακοινώνουν στην Επιτροπή:

- τις ποσότητες του χυμού πορτοκαλιού για τις οποίες ζητήθηκαν πιστοποιητικά εισαγωγής,

- τη χώρα καταγωγής,

κατανεμημένες σύμφωνα με την ονοματολογία του κοινού δασμολογίου. Η ανακοίνωση αυτή πραγματοποιείται σύμφωνα με την εξής περιοδικότητα:

- κάθε Τετάρτη για τις αιτήσεις που υποβάλλονται τη Δευτέρα και την Τρίτη,

- κάθε Παρασκευή για τις αιτήσεις που υποβάλλονται την Τετάρτη και την Πέμπτη,

- κάθε Δευτέρα για τις αιτήσεις που υποβάλλονται την Παρασκευή της προηγούμενης εβδομάδας.

Αν δεν έχει υποβληθεί καμία αίτηση εισαγωγής κατά τη διάρκεια μιας των περιόδων που αναφέρονται στο πρώτο εδάφιο, το εν λόγω κράτος μέλος πληροφορεί την Επιτροπή με τέλεξ που αποστέλλεται τις προαναφερόμενες ημέρες.

2. Τα κράτη μέλη διαβιβάζουν στην Επιτροπή κάθε Δευτέρα τα πρωτότυπα των εγγράφων που προβλέπονται στο άρθρο 3 παράγραφος 1 πρώτη περίπτωση.

Άρθρο 6

Ο παρών κανονισμός αρχίζει να ισχύει την όγδοη ημέρα από τη δημοσίευση του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Νοεμβρίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 49 της 27. 2. 1986, σ. 1.

(2) ΕΕ αριθ. L 159 της 14. 6. 1986, σ. 1.

(3) ΕΕ αριθ. L 338 της 13. 12. 1980, σ. 1.

(4) ΕΕ αριθ. L 58 της 1. 3. 1986, σ. 4.

ΠΑΡΑΡΤΗΜΑ

σχετικά με την ανακοίνωση των ενδείξεων που προβλέπονται στο άρθρο 3 παράγραφος 1 πρώτη περίπτωση

Προϊόν: ΧΥΜΟΣ ΠΟΡΤΟΚΑΛΙΟΥ

Χώρα προελεύσεως:

Συνολική ποσότητα (σε τόνους):

1.2.3.4.5.6 // // // // // // // Ποσότητα

// Κλάση

του κοινού

δασμολογίου

// Περιεκτικότητα

σε ξερή ουσία

(1)

// Μέθοδος

διατηρήσεως

(2)

// Τρόπος

συσκευασίας

(3)

// Τιμή που αναφέρεται

στη σύμβαση

(4) // // // // // // // // // // // // // // // //

// // (1) Ταξινόμηση της ποσότητας που εισάγεται σε μία ή περισσότερες από τις ακόλουθες ομάδες:

- λιγότερο από 11 Brix,

- 11° Brix ή περισσότερο αλλά λιγότερο από 22° Brix,

- 22° Brix ή περισσότερο αλλά λιγότερο από 33° Brix,

- 33° Brix ή περισσότερο αλλά λιγότερο από 44° Brix,

- 44° Brix ή περισσότερο αλλά λιγότερο από 55° Brix,

- 55° Brix ή περισσότερο.

(2) Κατάψαξη, αποστείρωση ή άλλο (να αναφερθεί).

(3) Μέγεθος της άμεσης συσκευασίας (να αναφερθεί η συνολική ποσότητα ανά τύπο συσκευασίας) ή ποσότητα χύμα.

(4) Να αναφερθεί, ανάλογα με τις συνθήκες αγοράς, η τιμή cif, fob ή άλλες.